
B8‑0341/2017
Резолюция на Европейския парламент относно стратегията на ЕС относно Сирия
(2017/2654(RSP))
Европейският парламент,
–	като взе предвид предишните си резолюции относно Сирия,
–	като взе предвид конвенциите на ООН за правата на човека, по които Сирия е страна,
–	като взе предвид Женевските конвенции от 1949 г. и допълнителните протоколи към тях,
–	като взе предвид Женевското комюнике от 2012 г.,
–	като взе предвид резолюциите на Съвета за сигурност на ООН относно Сирия,
–	като взе предвид заключенията на Съвета относно Сирия, включително тези от 3 април 2017 г., който прие стратегия на ЕС относно Сирия, включително в съвместното съобщение от 14 април 2017 г. на заместник-председателя на Комисията/върховен представител (ЗП/ВП) на Съюза по въпросите на външните работи и политиката на сигурност и на Комисията относно „Елементите на стратегия на ЕС относно Сирия“,
–	като взе предвид изявленията на заместник-председателя на Комисията и върховен представител на Съюза по въпросите на външните работи и политиката на сигурност относно Сирия,
–	като взе предвид изявлението на съпредседателите на конференцията в Брюксел относно бъдещето на „Подкрепа за бъдещето на Сирия и региона“, която се проведе на 4 и 5 април 2017 г.,
–	като взе предвид докладите на независимата международна анкетна комисия за Сирия, създадена от Съвета по правата на човека на ООН (UNHRC), и резолюции на Съвета на ООН по правата на човека относно Сирийската арабска република,
–	като взе предвид член 123, параграф 2 от своя правилник,
A.	като има предвид, че войната в Сирия се превърна в една от най-тежките хуманитарни кризи в света в периода след Втората световна война и продължава да има опустошителни последици за сирийския народ; като има предвид, че този конфликт, подкрепян и изострян от външни участници, има все по-силен дестабилизиращ ефект върху целия регион;
Б.	като има предвид, че над 400 000 души, по-голямата част от които цивилни лица, са загубили живота си от началото на конфликта в Сирия през 2011 г.; като има предвид, че 13.5 милиона души, или почти три четвърти от останалото население, които отчаяно се нуждаят от хуманитарна помощ, в това число над 6 милиона разселени лица и над 5 млн. души в обсадени и труднодостъпни райони; като има предвид, че над 5 милиона сирийци са били принудени да търсят убежище в чужбина; 
В.	като има предвид, че съгласно международното право враждуващите страни са длъжни да предприемат подходящи мерки за защита на цивилното население и цивилната инфраструктура; като има предвид масовите и повтарящи се нарушения на правата на човека и на международното хуманитарно право са извършвани от всички страни в конфликта, и по-специално от страна на сирийския режим и неговите съюзници; като има предвид, че анкетната комисия на ООН, генералният секретар на ООН и върховният комисар на ООН по правата на човека заявиха, че в Сирия са извършени престъпления срещу човечеството и военни престъпления;
Г.	като има предвид, че нарушенията, извършени по време на конфликта в Сирия, включват незаконни убийства, изтезания и малтретиране, масови и произволни задържания, целенасочени и неизбирателни нападения над цивилни лица, колективни наказания, нападения срещу медицински персонал и лишаване от храна и вода; като има предвид, че режимът на Асад е отговорен за обесвания, изтезания и извънсъдебни убийства в огромен мащаб в неговите центрове за задържане; като има предвид, че тези престъпления са останали ненаказани до този момент; като има предвид, че подлагането на цивилното население на глад чрез обсада на населените райони като военна тактика, преследвано от режима на Асад и въоръжените опозиционни групи, представлява явно нарушение на международното хуманитарно право; 
Д.	като има предвид, че рискът от нарастване на напрежението в региона остава висок, с постоянни смущения от редица регионални участници, включително Турция, която наскоро стартира нова серия от въздушни удари срещу кюрдските бойци; 
Е.	като има предвид, че се съобщава, че силите на президента Асад използват химически агенти за причиняването на вреди и убиването на цивилни лица; като има предвид, че последният случай на използване на оръжия за масово унищожение срещу цивилни лица беше на 4 април 2017 г. в Хан Шейхун в провинция Идлиб, когато най-малко 70 цивилни граждани, много от които деца, бяха убити, а още стотици – ранени; като има предвид, че на 12 април 2017 г. Русия наложи вето на резолюцията на Съвета за сигурност на ООН, която осъди използването, според сведенията, на забранено химическо оръжие в Сирия и призова правителството на Сирия да сътрудничи в разследването на инцидента;
Ж.	като има предвид, че правосъдието, принципите на правовата държава и борбата срещу безнаказаността са съществени елементи, върху които се основават мирът и разрешаването на конфликти; 
З.	като има предвид, че на 4 май 2017 г. беше постигнато споразумение за създаване на четири зони за намаляване на напрежението между Русия, Иран и Турция в Астана (Казахстан); като има предвид, че три от подписалите държави ще действат като гаранти на шестмесечното, подлежащо на обновяване, примирие, включително чрез военни наблюдатели на място; като има предвид, че това споразумение призовава да се сложи край на всички полети от режима на Асад над тези зони и за безпрепятствен хуманитарен достъп до контролираните от бунтовниците зони; като има предвид, че тази седмица в Женева се възобновява нов кръг от водените от ООН преговори, като е запланувано провеждането на нов кръг от преговори, водени от Русия, за средата на юли в Казахстан;
И.	като има предвид, че на 3 април 2017 г. Съветът прие стратегия на ЕС относно Сирия, което включва съвместното съобщение от ЗП/ВП и Комисията относно „Елементите на стратегия на ЕС относно Сирия“ и свързаните с него заключения на Съвета; като има предвид, че тази стратегия определя шест основни области, а именно: слагане на край на войната чрез реален политически преход; насърчаването на съдържателен и приобщаващ преход; спасяване на живота на хората чрез посрещане на нуждите от хуманитарна помощ на най-уязвимите сирийци; насърчаване на демокрацията и правата на човека; насърчаване на търсенето на отговорност за военни престъпления; и подкрепа за устойчивостта на сирийското население и общество; 
Й.	като има предвид, че на 5 април 2017 г. ЕС съпредседателства конференция на тема „Подкрепа за бъдещето на Сирия и региона“, по време на която се събраха представители на повече от 70 държави, както и на международни организации и на международното и сирийското гражданско общество; като има предвид, че по време на конференцията се постигна съгласие относно предприемането на цялостен подход към кризата в Сирия; 
К.	като има предвид, че ЕС е най-големият донор на хуманитарна помощ в Сирия и в съседните държави, с над 9 млрд. EUR, отпуснати от началото на кризата; 
1.	изразява съжаление относно липсата на напредък в намирането на политическо решение на сирийския конфликт след шест години на ужасяващо насилие и човешки страдания; припомня, че не може да има военно решение на конфликта, и призовава за незабавно прекратяване на враждебните действия, за вдигане на всички обсади, за пълен и безпрепятствен достъп до хуманитарна помощ в цялата държава, и за защита на хуманитарните работници от всички страни; 
2.	отбелязва с облекчение измеримото стихване на сраженията в големи части на страната след прекратяване на въоръжените действия, постигнато с посредничеството на Русия и Турция през декември 2016 г.; приветства с предпазлив оптимизъм неотдавна постигнатото споразумение в Астана във връзка със създаването на зони за намаляване на напрежението; призовава трите гаранти от Астана да гарантират, че се спазва примирието; призовава мандат на ООН, основан на глава VІІ, който следва да даде тласък за разполагането на много стабилна мисия от сини каски на ООН за наблюдение на ситуацията в така наречените зони за намаляване на напрежението и около тях; 
3.	изразява надежда, че ръководените от Русия дипломатически инициативи могат да служат за засилване на международните усилия за постигане на политическо решение; потвърждава в тази връзка непрекъснатото първостепенно значение на водения от ООН Женевски процес и подкрепя усилията на специалния пратеник на ООН, Стафан де Мистура, за действителен политически преход в съответствие с Резолюция 2254 на Съвета за сигурност на ООН, договорен от страните в конфликта и с подкрепата на основни международни и регионални участници; подчертава колко е важно включването на всички етнически и религиозни малцинства в преговорите относно бъдещето на Сирия и нейната структура на управление; 
4.	отново осъжда най-категорично зверствата и широко разпространените нарушения на правата на човека и на международното хуманитарно право от страна на силите на режима на Асад, с подкрепата на неговите съюзници, както и от страна на недържавни въоръжени групировки, особено на ИДИЛ/Даиш и Джабхат Фатах аш-Шам;
5.	осъжда ужасяващото нападение с химическо оръжие в Хан Шейхун в южната част на провинция Идлиб на 4 април 2017 г., последната от поредицата химически атаки, извършени по време на конфликта в Сирия; приветства разследването на Организацията за забрана на химическото оръжие (ОЗХО) и настоява, че е необходимо да се потърси отговорност от извършителите; 
6.	приветства приемането на Стратегията на ЕС относно Сирия, която осигурява стабилна и всеобхватна основа за засилено действие от страна на ЕС както по време на конфликта, така и на етапите след конфликта; 
7.	при все това подчертава, че стратегията на ЕС относно Сирия следва да не представлява пречка пред ЕС да прилага в краткосрочен до средносрочен план прагматичен и гъвкав подход, който да му позволи да запази дипломатическа роля и влияние, за да се спомогне за очертаването на крайния резултат от политическите преговори; 
8.	напълно подкрепя предоставянето на информация от страна на ЗП/ВП на регионалните и местните участници в конфликта, както и опитите за намиране на обща основа за мир, с цел да се постави начало на преговори относно бъдещето на Сирия;
9.	приветства поставянето на акцент върху подпомагането на устойчивостта на населението на Сирия и сирийското общество в стратегията на ЕС относно Сирия; призовава ЗП/ВП и държавите членки да удвоят усилията си в посока изграждането на капацитета на народа и гражданското общество в Сирия, включително със и посредством участници, които да насърчават правата на човека, равенството (включително равенството между половете и правата на малцинствата), демокрацията и предоставянето на по-големи права, когато това е възможно в освободените територии в Сирия, както и за сирийските бежанци, живеещи в изгнание в региона или в Европа; подчертава, че изграждането на капацитет следва да подпомогне сирийците в управлението на прехода (в области, като регулиране на медиите, децентрализация, управление на общините и изготвяне на конституция), като същевременно се отделя дължимото внимание на ролята и нуждите на жените;
10.	приветства заключенията от конференцията в Брюксел относно бъдещето на „Подкрепа за бъдещето на Сирия и региона“, която се проведе на 4 и 5 април 2017 г., подчертава, че хуманитарните нужди ще продължат да бъдат жизненоважни за идните години, и настоятелно призовава ЕС и неговите държави членки да гарантират дългосрочния си ангажимент за посрещане на хуманитарните нужди и нуждите, свързани с възстановяването на Сирия; 
11.	приветства ангажимента на ЕС по отношение на продължаващата хуманитарна помощ на съседните на Сирия държави, които са приели милиони бежанци; все пак призовава държавите членки да проявят много по-силен ангажимент за споделяне на отговорността, давайки възможност на бежанците, бягащи от войната в Сирия да намерят защита извън региона в непосредствено съседство, посредством презаселване и хуманитарни програми за приемане, улеснено събиране на семейства или по-гъвкави визови разпоредби; 
12.	приветства насърчаването на търсенето на отговорност за военни престъпления като ключова област на стратегията на ЕС относно Сирия; настоява, при все това, да се предприемат повече действия в тази област, включително чрез приемането на обща политика на ЕС относно координирана стратегия за търсене на отговорност във връзка с военните престъпления, извършени в Сирия, и призовава ЗП/ВП да играе активна роля в тази насока; 
13.	отново отправя своя призив към ЕС и неговите държави членки да проучат, в тясно сътрудничество с единомислещите държави, възможността за създаване в Сирия на трибунал за военни престъпления, докато се чака сезирането на МНС; настоятелно призовава държавите членки да вземат всички необходими мерки за подвеждането под отговорност на предполагаемите извършители, по-конкретно чрез прилагането на принципа на универсалната компетентност и чрез разследване и наказателно преследване на граждани на ЕС, отговорни за жестоките престъпления, извършени в Сирия; 
14.	призовава държавите членки и техните съюзници, по-специално САЩ, да осигурят прозрачност, отчетност и пълно спазване на международното хуманитарно право и на международното право в областта на правата на човека във връзка с участието им в усилия за международна коалиция, както и във военното си сътрудничество със страните в конфликта; 
15.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите – членки на ЕС, на генералния секретар на Организацията на обединените нации, на специалния пратеник на ООН и на Арабската лига в Сирия, на членовете на Международната група за подкрепа на Сирия и на страните, участващи в конфликта в Сирия.

